Շերտագլուխ եղեգնաթռչնակ

Շերտագլուխ եղեգնաթռչնակ, (Acrocephalus schoenobaenus), շահրիկների ընտանիքի թռչուն։

Արտաքին տեսք 
Մարմնի երկարությունը՝ 13 սմ է, թևերի բացվածքը՝ 17-21 սմ, կենդանի զանգվածը՝ 11-15 գ։ Փետրածածկը խայտավոր է, պոչը՝ կարճ։ Հասունի հոնքը աղոտ սպիտակ է, գագաթի կողմնային շերտերը և ակնաշերտը՝ սև։ Վերևից մոխրադարչնագույն է՝ մուգ խայտերով, գոտկատեղը՝ շիկակարմիր-դարչնագույն։ Երիտասարդի կրծքի վրա կա մանր պտերից կազմված լայնակի շերտ։ Երգում է՝ թփի ծայրին նստած կամ հարսանեկան թռիչքի ընթացքում։ Բնակվում է ճահճուտներում, բոշխային մարգագետիններում։

Սննդառություն 
Սնվում է անողնաշարավորներով։

Բազմացում 
Գարնանային վերադարձը՝ մայիսի 1-ին տասնօրյակից։ Հարսանեկան զույգերը ձևավորվում են մայիսի վերջ հունիսին, որին զուգահեռ հայտնվում են ձվադրմանը պատրաստ կամ 1-3 ձվերի առկայությամբ բներ։

Բնադրում 
Բույնը գավաթաձև է (տրամագիծը՝ 8 սմ)՝ խոտաբույսերից՝ հյուսված թփուտներին կամ բարձր խոտաբույսերին։ Դնում է 18 մմ տրամագծով, ձիթապտղագույն-դարչնագույն՝ մուգ կանաչ պտերով 5-6 ձու։ Բնում կերակրվող ձագերը գրանցված են հունիսի վերջին, կրկնակի բնադրման դեպքում՝ հուլիսին, թռիչքին ոչ հմուտ տիրապետողները (ծնողների հետ)' մինչև հուլիսի վերջը։

Կենսակերպ 
Բնադրող-չվող է, քիչ տարածված։ Երիտասարդ թռչունների թիվը կտրուկ աճում է օգոստոս-սեպտեմբերին։ Աշնանային չուն՝ մինչև սեպտեմբերի 1-ին կեսերը։ Կենսակերպի այլ առանձնահատկություններին վերաբերող տվյալները բացակայում են։

Պատկերասրահ 

Թռչուններ այբբենական կարգով
Աֆրիկայի թռչուններ
Եվրոպայի թռչուններ